MIGRAŢIA FORŢEI DE MUNCĂ ÎN UNIUNEA EUROPEANĂ

- Cadrul general european şi reglementări existente în unele state membre -

Notă introductivă

                   Atacurile teroriste de la 11 septembrie 2001 au influenţat radical maniera în care autorităţile naţionale şi internaţionale au abordat problema managementului migraţiei internaţionale. Începând cu 2001 şi datorită proliferării terorismului în Europa, Asia şi Orientul Mijlociu, preocupările privind securitatea naţională şi migraţia au devenit proporţionale cu preocupările pentru ca managementul sistemului privind migraţia să asigure securitatea şi siguranţa statelor de destinaţie şi populaţia lor.  

                   Problema migraţiei este deosebit de complexă în acest nou context, necesitând o atenţie sporită atât din partea autorităţilor naţionale, cât şi a structurilor internaţionale, asupra unor subiecte cum sunt controlul frontierelor, siguranţa documentelor de călătorie, combaterea migraţiei ilegale, readmisia imigranţilor ilegali, traficul de fiinţe umane, asistenţa pentru repatrierea voluntară a cetăţenilor statelor terţe, recunoaşterea mutuală a deciziilor de expulzare, monitorizarea instrumentelor care facilitează admisia, dar şi controlul migraţiei forţei de muncă sau migraţia economică.  

Aplicarea unor măsuri mai restrictive de acces pe piaţa muncii are la bază interesul comun al statelor membre de apărare a propriilor sisteme de protecţie socială, acestea suferind deja anumite constrângeri în majoritatea statelor UE, precum şi asigurarea accesului propriilor cetăţeni în piaţa muncii şi asigurarea uneia dintre cele patru libertăţi garantate de UE prin tratatele constitutive, libertatea de circulaţie a persoanelor pe întreg teritoriul său.  

1. Cadrul general european  

                  1.1. Cartea Verde privind gestionarea migraţiei economice în Uniunea Europeană
 

                   În scopul dezvoltării progresive a unei politicii comunitare în domeniul migraţiei economice, a fost lansată invitaţia de colaborare între instituţiile Uniunii Europene, statele membre şi candidate, precum şi societatea civilă, pentru a asigura identificarea unor modalităţi optime de gestionare a fluxurilor migratorii care se manifestă la nivel comunitar. În urma dezbaterilor şi a concluziilor Consiliului European din iunie 2003, Comisia Europeană a adoptat - în ianuarie 2005 - Cartea Verde privind gestionarea migraţiei economice în Uniunea Europeană. Prin acest document s-a realizat un prim pas în vederea elaborării unui cadru legislativ unic la nivel comunitar în acest domeniu de activitate, plecând de la două dintre principiile noii constituţii europene: 

                   i) Uniunea Europeană va dezvolta o politică de imigrare comună, în scopul de a asigura un management eficient al fluxurilor de migraţie la toate nivelurile ; 

                   ii) definirea unei politici de imigrare comună nu trebuie să afecteze dreptul statelor membre de a determina volumul intrărilor pe piaţa forţei de muncă a cetăţenilor din statele terţe. 

S-a început cu identificarea cauzelelor care impun urgentarea adoptării, respectiv schimbării, politicilor promovate în acest domeniu de activitate, între care se remarcă: 

                   - impactul pe care îl are asupra economiei declinul demografic şi îmbătrânirea populaţiei; 

                   - cererea de forţă de muncă existentă pe piaţa Uniunii Europene (satisfacerea nevoilor economiilor naţionale) şi impactul imigraţiei asupra antreprenoriatului; 

                   - crearea unui cadru legal de manifestare al acestui fenomen; 

                   - necesitatea legiferării drepturilor şi obligaţiilor celor aflaţi în scop de muncă în spaţiul comunitar; 

                   - asigurarea celor mai bune practici de operare în gestionarea migraţiei economice; 

 - realizarea cadrului necesar implementării strategiei de la Lisabona
. 

Au fost enumerate principalele opţiuni în materie de gestiune a migraţiei economice care vizează: 

· conceperea unei legislaţii de bază care să stabilească anumite definiţii comune, criterii şi proceduri, lăsând la latitudinea statelor membre să răspundă nevoilor specifice pieţelor lor versus stabilirea de proceduri comune mai rapide de admitere a migranţilor în cazul anumitor ocupaţii şi competenţe, pentru a evita disputele între statele membre legate de recrutarea anumitor categorii de muncitori; 

· ocuparea lucrătorilor din statele terţe în baza dovezii că postul vacant nu a fost ocupat de nici un lucrător de pe piaţa internă versus ocuparea în baza procedurii rapide (cardul verde, etc) în cazul lucrătorilor cu un nivel ridicat de calificare sau dintr-un anumit sector/ocupaţii unde există deja o lipsă de forţă de muncă; 

· preferinţa acordată pieţei naţionale a forţei de muncă versus preferinţa comunităţii; 

· sisteme de admitere în baza locurilor de muncă vacante existente versus sisteme flexibile (cartea verde) care să permită acoperirea cererii pieţelor naţionale pe termen mediu şi lung versus condiţia "nevoii economice" – şi anume existenţa unei munci specifice versus sistem unic de selecţie la nivel comunitar (organizarea unor burse de muncă bazate pe serviciile furnizate de EURES
); 

· proceduri de angajare pe cont propriu, cu promovarea anumitor sectoare de activitate sau stabilirea anumitor condiţii de accesibilitate; 

· soluţionarea cererilor pentru permise de muncă şi rezidenţă printr-o singură solicitare naţională care să permită combinarea rezidenţei şi permisului de muncă versus o singură cerere pentru eliberarea permiselor de muncă şi de rezidenţă în conformitate cu regulile naţionale – apare aici problema posibilităţii utilizării permisului de muncă în raporturi de muncă cu un alt angajator / sector de activitate; 

· reglementarea situaţiei juridice a lucrătorilor migranţi, cu asigurarea respectării principiului egalităţii de tratament cu cetăţenii UE chiar înainte de a obţine dreptul de lungă şedere versus diferenţierea drepturilor în raport cu durata şederii; 

· gestionarea fenomenului migraţiei pe segmentul integrării sau întoarcerii în ţara de origine prin cooperare între statele de destinaţie şi cele de origine ale lucrătorilor migranţi versus cooperare cu state terţe pentru a facilita migraţia legală. 

                Cartea Verde descrie maniera de reglementare optimală a intrării şi a rezidenţei pe teritoriul UE pentru cetăţenii statelor terţe, care vizează ocuparea unui loc de muncă, evidenţiind, totodată, problemele generate de schimbările demografice şi necesitatea compensării tendinţei de diminuare a populaţiei active din Europa cu o migraţie economică controlată, astfel încât creşterea economică să poată fi susţinută.
 În ianuarie 2005, Comisia Europeană a lansat o amplă dezbatere publică asupra viitorului politicii comune în domeniul migraţiei, în scopul elaborării strategiei Uniunii Europene în domeniul migraţiei forţei de muncă, cu implicarea tuturor actorilor relevanţi (state membre, ONG-uri, autorităţi locale, experţi academici, membrii Parlamenului European, parteneri locali). Comisia intenţionează să elaboreze un document politic în domeniul migraţiei legale, incluzând procedurile de admisie, aşa cum se stipulează în Programul de la Haga
.
Ca măsuri prioritare sunt citate utilizarea eficientă a resurselor umane existente deja pe teritoriul UE (cetăţeni comunitari şi străini deja rezidenţi, inclusiv a doua sau a treia generaţie), precum şi investiţii semnificative în pregătire profesională şi educaţie, pentru a facilita inserţia în piaţa muncii a celor actualmente excluşi.
Având în vedere faptul că noile state membre devin rapid ţări de destinaţie pentru fluxurile imigraţioniste, problema măsurilor tranzitorii care limitează libertatea de angajare a cetăţenilor noilor state membre este una dintre cele mai complexe probleme ale Uniunii.
Abordarea irlandeză - diferită - de a nu impune limitări a înregistrat un adevărat succes, întrucât din mai 2004 până în prezent, 61.000 de cetăţeni din noile state membre UE au dobândit permise de muncă. La nivelul unor oficiali europeni, este acreditată ideea conform căreia experienţa pozitivă a Irlandei ar trebui să fie mai atent analizată şi împărtăşită de alte state membre, putând încuraja unele din acestea să elimine restricţiile convenite în cadrul Tratatului de Aderare.
Totodată, la nivelul Uniunii se consideră că deciziile de a admite cetăţeni din statele-terţe pe piaţa naţională a muncii nu mai sunt prerogative exclusive ale unui stat membru, ele afectând piaţa comunitară a muncii în ansamblul său. În consecinţă, UE trebuie să urmărească o gestionare eficientă  a fluxurilor migratorii legale şi, în corolar, să acţioneze unitar în combaterea migraţiei ilegale, în special pe dimensiunea traficului de fiinţe umane şi criminalităţii organizate. Trebuie, în paralel, intensificate eforturile de reducere a economiei subterane.
Migraţia legală nu poate fi concepută fără adoptarea de măsuri de integrare socio-profesională pentru cetăţenii din statele-terţe. În privinţa procedurilor de admisie, este necesară, pentru asigurarea funcţionalităţii sistemelor de gestionare a migraţiei economice, şi o procedură rapidă (fast-track) comună pe care statele membre să o poată aplica în anumite situaţii.
Din ianuarie 2006, Directiva privind cetăţenii statelor terţe care migrează pe termen lung în UE este aplicabilă, ceea ce permite posesorilor de permise de rezidenţă pe termen lung să se poată muta într-un alt stat membru, pentru studii, muncă sau alte raţiuni. Rămâne un subiect de dezbatere posibilitatea de acordare a unei mobilităţi limitate şi altor categorii de imigranţi care nu au statutul de rezident pe termen lung.
În privinţa îmbunătăţirii capacităţii de a atrage imigranţi cu înaltă calificare, se consideră că acordul deja obţinut privind procedura simplificată de admisie a cercetătorilor, cetăţeni ai unor terţe state, este un precedent de succes, iar existenţa unui permis unic care să indice scopul prezenţei pe teritoriul UE a unui cetăţean dintr-un stat-terţ este importantă nu doar pentru facilitarea procedurilor de reînnoire, ci şi din raţiuni de coerciţie administrativă. De asemenea, faptul că majoritatea partenerilor (inclusiv Irlanda) sunt de acord cu acordarea pentru cetăţenii din statele-terţe a aceloraşi drepturi şi condiţii de muncă cu cele ale propriilor cetăţeni, eviţându-se discriminarea şi exploatarea, fiind totuşi necesară convenirea, la nivelul UE, a unui set de drepturi fundamentale, comun tuturor membrilor pentru a încuraja imigranţii să lucreze acolo unde prestaţia şi calităţile lor sunt necesare şi nu în locurile în care sistemele de protecţie socială sunt mai avantajoase.

Mesajele comune primite pe parcursul dialogului asupra viitorului politicii comune în domeniul migraţiei ar putea fi sintetizate în câteva opţiuni-cheie:
· nevoia unui sistem simplu, nebirocratic şi flexibil;
· o abordare orizontală, acompaniată de scheme speciale pentru lucrătorii cu înaltă calificare sau cei sezonieri;
· utilitatea unui portal UE de Internet, unde să fie centralizate informaţiile privind necesarul de pe piaţa muncii şi procedurile de admisie;
· sprijin larg pentru principiul "preferinţei comunitare", cu clarificarea conceptului şi posibilitatea existenţei unor excepţii, de exemplu în sectoarele cu deficit cronic de forţă de muncă în spaţiul UE;
· necesitatea elaborării unui cadru comun de drepturi, pentru a asigura tratamentul corect al cetăţenilor terţi.
                   În concluzie, Cartea Verde încearcă să stabilească reperele – transparenţă, flexibilitate, operaţionalitate, coerenţă – astfel încât factorii de decizie implicaţi să poată elabora, conform Programului de la Haga, planul strategic privind migraţia legală.

1.2. Acordurile transnaţionale asupra liberei circulaţii a lucrătorilor din noile state membre ale UE după extinderea Uniunii, la 1 mai 2004 

Situaţia privind accesul cetăţenilor din noile state membre
 în piaţa muncii din UE-15 

Acordurile privind perioadele de tranziţie încheiate între cele 15 vechi state membre şi statele nou aderate la 1 mai 2004 au făcut parte din Tratatul de Aderare.

Structura de bază a acordurilor a fost următoarea:

· vechile state membre aplică măsuri naţionale pentru o perioadă de 2 ani de la data aderării şi au decis modul de liberalizare a accesului pe piaţa muncii după aderare;

· acestea au notificat Comisia în legătură cu suspendarea aplicării prevederilor acordurilor de tranziţie şi aplicarea reglementărilor dreptului comunitar sau dacă vor continua aplicarea acordurilor privind tranziţia pe o perioadă de 3 ani;

· în principiu, vechile state membre trebuie să aplice prevederile dreptului comunitar după o perioadă de 5 ani de la aderare;

· în cazul în care apar dezechilibre (sau ameninţări) ale pieţei muncii, vor fi luate măsuri naţionale pentru o perioadă de încă 2 ani, după notificarea Comisiei;

· posibilitatea pentru vechile state membre care nu mai aplică prevederile acordurile de tranziţie să invoce clauza de salvgardare în legătură cu aplicarea restricţiilor în cazul în care există serioase prejudicii aduse pieţei muncii;

· pe perioada cât se aplică prevederile acordurilor de tranziţie, Austria şi Germania pot limita angajările temporare ale lucrătorilor în contextul furnizării serviciilor transfrontaliere în sectoare sensibile (construcţii, unele sectoare industriale) în cazul în care se constată serioase prejudicii aduse sectoarelor menţionate;

· posibilitatea impunerii de restricţii reciproce de către noile statele membre oricărui vechi stat membru care menţine restricţii faţă de noile state membre;

· pe perioada cât un vechi stat membru menţine măsurile de tranziţie, noile state membre pot recurge la clauza de salvgardare dacă există serioase perturbări sau ameninţări ale pieţei muncii;

· nu se aplică nici un acord de tranziţie Ciprului şi Maltei, cu excepţia cazului în care Malta invocă clauza de salvgardare (şi apoi reintroduce restricţii) dacă piaţa muncii este serios afectată.

Aceste prevederi ale acordurilor de tranziţie nu se aplică lucrătorilor din noile state membre care au desfăşurat în mod legal, la data aderării sau după această dată, o activitate cuprinsă în piaţa muncii în unul din vechile state membre, pentru o perioadă de 12 luni sau mai mult. Ei vor avea acces liber la piaţa muncii în acest vechi stat membru. Membrii familiei
 unui lucrător     dintr-un nou stat membru, care îndeplineşte condiţiile de mai sus au, de asemenea, acces pe piaţa muncii acestui vechi stat membru, dacă au, la data aderării, permis legal de şedere alături de lucrătorul în cauză pe teritoriul vechiului stat membru. Dacă membrii familiei acestui lucrător se alătură acestuia după data aderării, ei vor avea acces pe piaţa muncii după 18 luni de la obţinerea permisului de şedere sau din al treilea an după data aderării
. 

Nu se aplică acorduri de tranziţie cu privire la dreptul de şedere a altor categorii de persoane (turişti, studenţi, pensionari etc) sau prevederi ale Comunităţii referitoare la normele de securitate socială, cu excepţia articolelor 1-6 şi 11 din Regulamentul Consiliului 1612/68 cu privire la libertatea de circulaţie a lucrătorilor
.   

Perioada de tranziţie cuprinde şi alte aspecte relevante, cum este «clauza standstill». În temeiul acesteia, actualele state membre nu pot adopta pe piaţa muncii măsuri noi restrictive decât cele în vigoare în momentul semnării tratatului de aderare. Totodată, vechile state membre trebuie să acorde un tratament preferenţial cetăţenilor noilor membri în raport cu cei ai ţărilor terţe.
1.3. Comunicarea Comisiei către Consiliu, Parlamentul European, Comitetul Economic şi Social şi Comitetul Regiunilor – Raport asupra funcţionării acordurilor privind perioadele de tranziţie încheiate în 2003
  

Tratatul de Aderare (perioada 1 mai 2004 - 30 aprilie 2006) 

                   În Comunicarea sa despre imigraţie, integrare şi ocupare, Comisia Europeană
 a anunţat că va „raporta anual progresele înregistrate în cadrul procesului de dezvoltare a politicii comune a imigraţiei”. Raportul anual despre migraţie şi integrare în Europa are ca scop analizarea exactă şi obiectivă a datelor despre migraţie, imigraţie, politici şi practici de integrare în întreaga UE şi sprijinirea dezvoltării şi promovării iniţiativelor politice pentru gestionarea eficientă a fluxurilor migraţioniste la nivelul Europei.

                   Acest raport oferă o imagine de ansamblu asupra tendinţelor migraţiei în Europa, analizează schimbările în domeniul imigraţiei şi descrie măsurile întreprinse cu privire la admiterea şi integrarea imigranţilor la nivel naţional şi european.

                   Tendinţele migraţiei în UE-25
                   Migraţia internaţională joacă un rol important în creşterea populaţiei. La nivelul UE - 25 s-a constatat că 1/3 din numărul total de persoane migrante reprezintă cetăţeni ai unui stat membru, iar 2/3 (9 milioane de persoane) reprezintă cetăţeni ai statelor terţe.
                   În anul 2001, excluzând angajările sezoniere, majoritatea permiselor de rezidenţă în ţările membre UE care furnizau date au fost acordate în scopul reîntregirii familiilor, angajării sau pentru studii. Privind UE în general, aproximativ 40% din numărul total de permise de rezidenţă acordat reprezintă permise de muncă. În Germania şi Spania au fost acordate permise de rezidenţă în scopul angajării în 80% din cazuri, iar în Italia în peste 50% din cazuri.

                   Statisticile referitoare la fluxurile nete foarte probabil că subestimează nivelul real al imigraţiei datorită mişcărilor imigranţilor ilegali şi clandestini. Fuxurile ilegale de imigranţi nu sunt incluse în statisticile oficiale şi nu pot fi estimate cu exactitate. În plus, fluxurile de emigraţie nu sunt bine documentate şi nu există date referitoare la fluxurile de imigranţi de pe piaţa muncii în cele mai multe ţări şi la schimbarea categoriei, cum ar fi numărul de imigranţi sau de cetăţeni ai terţelor ţări care încetează să mai lucreze, se pensionează, sunt naturalizaţi sau se întorc în ţara de origine.

                   În contextul Uniunii Europene extinse, este important să nu se confunde imigraţia cetăţenilor terţelor ţări cu mobilitatea internă a cetăţenilor UE, inclusiv cei din noile state membre. În timp ce diferenţa de venit între noile state membre şi UE-15 se va diminua probabil într-o oarecare măsură în timpul perioadei de tranziţie, motivele de bază ale migraţiei probabil că nu vor fi fundamental diferite de cele de la momentul actual. 

                   Situaţia imigranţilor pe piaţa muncii şi beneficiile economice ale migraţiei
                   Procentul de cetăţeni ai terţelor ţări angajaţi era, la nivelul anului 2002, de 3,6% în UE-15. Luând în considerare nivelul foarte ridicat de ocupare deja existent în cazul cetăţenilor UE, munca lucrătorilor statelor terţe apare ca fiind un potenţial major care poate fi folosit pentru a putea răspunde la cererea continuă de muncă necalificată, ca şi cererii de muncitori calificaţi.
                   Cetăţenii ţărilor terţe, inclusiv cei calificaţi, sunt angajaţi în procente mai mici decât cetăţenii UE, iar statisticile relevă că diferenţa este mai mare în cazul femeilor decât în cazul bărbaţilor.

                   Impactul fenomenului migraţionist al forţei de muncă asupra finanţelor publice a fost amplu dezbătut, imigranţii fiind adesea consideraţi o povară pentru statul care oferă ajutor social, necesitând costuri suplimentare, care în mod normal nu sunt egale cu taxele pe care aceştia le plătesc. O parte din „creşterea” dependenţei de ajutor social se datorează numărului mai mare de persoane care cer azil, care nu au dreptul sau au dreptul numai în anumite condiţii să lucreze. Analiştii apreciază că este foarte dificil să se realizeze o estimare corectă a contribuţiei fiscale nete a imigranţilor. 

                   Schimbări în politica de admisie
                   Statele membre dispun de canale pentru admisia lucrătorilor migranţi, în special pentru cetăţenii din state terţe cu calificări speciale sau lucrători din anumite sectoare de activitate. Admisia acestor lucrători este reglementată în majoritatea cazurilor prin acordurile bilaterale încheiate cu terţe ţări. Majoritatea admisiilor sunt pentru cei care solicită reîntregirea familială şi pentru cei care sunt consideraţi ca având nevoie de o formă de protecţie umanitară.
                   Propunerile pentru reorientarea politicii migraţiei spre o abordare sectorială au căpătat din nou importanţă în ultima perioadă de timp. Un sistem mai flexibil de admisie în scopul atragerii de forţă de muncă din ţările terţe poate contribui semnificativ la reducerea lipsei de forţă de muncă. Într-un context de accelerare a restructurării economice şi a globalizării, migranţii care au cele mai multe şanse de a răspunde cererii şi ofertei de pe piaţa muncii sunt cei cu calificări extinse, cu experienţă şi abilităţi profesionale care le asigură adaptabilitatea la o viaţă dinamică.

Progrese înregistrate la nivelul politicii comune a imigraţiei 
- Consolidarea cadrului general legal al Uniunii Europene
                   Încă din anul 1999, Comisia Europeană a înaintat câteva directive cu scopul de a stabili un echilibru între reglementările statelor membre şi totodată pentru a elabora în cele din urmă, o politică comună în domeniul imigraţiei. În acest sens, au fost deja adoptate directivele privind: reîntregirea familială, privind rezidenţii pe termen lung, şi cea referitoare la permisele de rezidenţă pentru victimele traficului de fiinţe umane şi contrabandei. Alte propuneri de directive, precum cea privind admiterea cetăţenilor din terţe ţări în scopul efectuării de cercetări ştiinţifice sunt încă la stadiul de discuţii.
                   Politica UE privind coordonarea şi schimbul de experienţă

                   Punctele Naţionale de Contact privind integrarea au ca scop cooperarea şi diseminarea informaţiilor în cadrul reţelei de puncte naţionale în vederea realizării unei mai bune coordonări a politicilor relevante la nivel naţional şi european.
                   Strategia europeană privind ocuparea are ca scop o mai bună integrare a imigranţilor pe piaţa muncii şi de a reduce diferenţa şomajului dintre cetăţenii statelor membre ale UE şi cei din terţe ţări insistând pe luarea de măsuri pentru transformarea muncii nedeclarate în angajare legală.

                 În cadrul Strategiei privind incluziunea socială s-a pus accent pe nevoia acţionării în sensul reducerii sărăciei şi excluziunii sociale în rândul imigranţilor şi minorităţilor etnice.

Sprijin financiar prin instrumentele Uniunii Europene
                   Sprijinul UE este disponibil prin fondurile structurale, în special Fondul Social European (FSE), iniţiativa EQUAL şi programele de acţiune europeană în domeniile educaţiei, ocupării, combaterii excluziunii sociale şi discriminării.
                   În propunerea sa pentru următoarele perspective financiare acoperind perioada 2007-2013, Comisia Europeană a propus acordarea de spijin financiar pentru realizarea unei politici comune în domeniul imigraţiei pentru o gestionare eficientă a fluxurilor migraţioniste.

                   În concluzie, acest raport confirmă faptul că imigraţia continuă să joace un rol important în dezvoltarea economică şi socială a Uniunii Europene. În contextul înregistrării unei populaţii apte de muncă tot mai în vârstă şi mai restrânse, se apreciază că fluxurile migraţioniste vor creşte pentru a putea răspunde cerinţelor Uniunii Europene extinse.

                   În acest sens, trebuie creat un echilibru în ceea ce priveşte politica admisiei migranţilor în scop economic în Uniunea Europeană astfel ca ei să poată acoperi într-un mod coerent şi transparent lipsa de pe piaţa muncii.

1.4. Concluzii

                   În ceea ce priveşte integrarea pe piaţa muncii se consideră ca fiind necesară acordarea unei atenţii sporite asupra structurii şi instrumentelor în vigoare, în special asupra capacităţii de a identifica lipsa calificărilor şi forţei de muncă. În acest sens, Comisia Europeană a propus un nou şi ambiţios program de schimb de experienţă în colaborare cu Comitetul privind Ocuparea, care are competenţele necesare rezolvării acestor probleme. Măsurile de stimulare ale programului privind ocuparea la nivelul UE vor fi utilizate şi pentru a îmbunătăţi baza de cunoştinţe referitoare la integrarea pe piaţa muncii.

                   Unul dintre scopurile elaborării raportului anual al migraţiei este asigurarea faptului că nevoile imigranţilor sunt înglobate corect în cadrul politicilor la nivelul Uniunii Europene. Primul raport subliniază faptul că problemele din domeniul imigraţiei sunt înglobate în cadrul politicii comunitare într-un ritm lent, fiind necesare eforturi mai mari. La nivelul UE s-au luat decizii privind adoptarea de reglementări despre imigraţie, integrare şi ocupare, în cadrul Strategiei Europene privind Ocuparea şi a celei privind incluziunea socială. S-a constatat, de asemenea, necesitatea creării şi dezvoltării unei baze de informaţii sistematice şi compatibile la nivel comunitar care să ducă la o mai bună monitorizare a impactului politicii în domeniu asupra fenomenului migraţionist. Comisia Europeană se va concentra în special asupra monitorizării progreselor înregistrate de statele membre pe baza viitoarelor Planuri naţionale de acţiune în domeniul ocupării şi cel al incluziunii sociale.

                   În vederea realizării unor progrese notabile este necesară îmbunătăţirea dialogului cu organizaţiile imigranţilor. De asemenea o atenţie deosebită trebuie acordată şi problemelor culturale şi religioase. Dialogul între comunităţi diferite, bazat pe încredere reciprocă constituie o condiţie esenţială pentru spijinirea integrării migranţilor şi menţinerea coeziunii sociale. Comisia Europeană încurajează imigranţii să participe activ la aceste dezbateri în scopul unei mai eficiente incluziuni, dar şi a combaterii prejudecăţilor, intoleranţei şi extremismului religios în cadrul Uniunii Europene.

                 Cadrul legislativ şi instrumentele politice în domeniu constituie componente importante în implementarea practică a măsurilor privind integrarea. Consiliul European de la Salonic
 a subliniat nevoia dezvoltării unui context european comun în care politicile naţionale să dezvolte şi să definească principiile comune de bază cu scopul de a intensifica dezvoltarea unui astfel de cadru.

                   Acest raport dă o imagine de ansamblu asupra tendinţelor migraţiei în Europa şi descrie măsurile întreprinse cu privire la admiterea şi integrarea imigranţilor la nivel naţional şi european.

                   Libera circulaţie a persoanelor reprezintă una dintre cele patru libertăţi fundamentale ale Uniunii Europene, alături de libera circulaţie a mărfurilor, serviciilor şi capitalurilor. 

                   Creşterea numărului de state ce fac parte din Europa unită duce la apariţia unor efecte pozitive, ca de exemplu: o securitate mai mare pentru toţi cetăţenii, creşterea numărului de consumatori ce va duce la o creştere economică şi la crearea unor noi locuri de muncă, calitatea vieţii cetăţenilor europeni va creşte ducând la adoptarea unor politici de protecţie a mediului şi a dezvoltării durabile. Europa va fi îmbogăţită şi prin diversitatea culturală care, la rândul său, va favoriza schimbul reciproc de idei şi o mai mare înţelegere a culturii altor popoare.

                   Piaţa muncii, faţă de alte sectoare implicate direct în extinderea europeană, nu lasă încă să se întrevadă o mişcare considerabilă a mobilităţii muncitorilor. Mai mult decât atât, experţii în integrarea au considerat că, odată cu aderarea la UE a celor 15 ţări, la 1 mai 2004, vechile ţări membre UE se vor confrunta cu un mare aflux de cetăţeni neocumunitari pe teritoriile ţărilor lor, lucru care nu s-a verificat.

                   Extinderea europeană a reprezentat un eveniment de mari proporţii: numărul ţărilor a crescut la 25, suprafaţa teritorială a Uniunii s-a extins cu 34%, iar populaţia a crescut cu 105 milioane de persoane.

                   În ceea ce priveşte libera circulaţie a lucrătorilor, Uniunea Europeană a solicitat tuturor statelor candidate, inclusiv României, o perioadă de tranziţie de 2 până la 7 ani, după aderare.

                   Astfel, Uniunea Europeană a propus următorul aranjament: statele membre vor continua să aplice măsurile naţionale pe o perioadă de 2 ani după aderare cu privire la dreptul la muncă al cetăţenilor noului stat membru. Această perioadă poate fi prelungită cu încă 3 ani – în funcţie de o evaluare prealabilă - şi în continuare cu încă 2 ani în cazul unor dereglări grave pe piaţa muncii noului stat membru. În tot acest timp, orice stat membru poate introduce, în dreptul naţional, o libertate mai mare decât în prezent cu privire la circulaţia lucrătorilor, inclusiv libertatea deplină de circulaţie. O parte însemnată dintre statele membre nu au introdus restricţii pe piaţa muncii cu privire la circulaţia lucrătorilor din noile state membre. Cu toate acestea, de la 1 mai 2004, dată la care au aderat cele 10 noi state membre ale UE, s-au solicitat perioade de tranziţie de către vechile state membre. Dreptul de a introduce restricţii pe piaţa muncii de către un stat este acordat cu avizul Comisiei Europene şi a tuturor statelor membre, dacă statul solicitant demonstrează că piaţa muncii îi este afectată. Restricţiile ar putea fi cerute pentru toată piaţa muncii sau numai pentru anumite sectoare, unde se consideră că afluxul de lucrători străini ar afecta serios situaţia din statul membru.

2. Reglementări existente în unele state membre
2.1. Austria
Baza legală : 

- Legea privind angajarea stăinilor
Legea reglementează toate condiţiile în care un cetăţean al unui stat terţ poate fi încadrat în muncă pe teritoriul Austriei. Scopul şi obiectivele legii sunt:

- protejarea lucrătorilor austrieci şi sprijinirea muncitorilor străini deja integraţi în piaţa austriacă a muncii;

- apărarea intereselor muncitorilor străini în privinţa garantării protecţiei acestora în piaţa muncii;

- controlul fluxului de muncitori străini pe piaţa muncii din Austria ;

- promovarea integrării muncitorilor străini care au fost deja angajaţi în Austria de o perioadă de timp ;

- penalizarea muncitorilor străini angajaţi ilegal.

  Un cetăţean din noile state membre care vrea să ocupe un loc pe piaţa muncii din Austria are nevoie de permisul limitat de muncă. Un muncitor care a fost angajat legal pentru o perioadă de un an, poate circula liber pe piaţa muncii cu acordul Oficiului pentru piaţa muncii. Membrii familiei acestui lucrător primesc acelaşi drept după 18 luni. Dreptul la libertatea de circulaţie a lucrătorilor va fi întrerupt dacă muncitorul părăseşte teritoriul Austriei pentru o perioadă care nu este considerată a fi temporară. 

Criteriile pe baza cărora un lucrător primeşte permisul de muncă :

- angajatorul respectă condiţiile de muncă şi cele privind plata taxelor prevăzute de legislaţia Austriei ;        

- angajatorul şi persoana care solicită un loc de muncă nu trebuie să fi încălcat în mod repetat Legea privind angajarea străinilor ; persoana care solicită obţinerea permisului de muncă nu trebuie să fie angajata acestuia;

- angajatorul nu trebuie să concedieze un alt muncitor pentru a-l angaja pe muncitorul străin;

· contractul de angajare nu trebuie să aibă ca obiect desfăşurarea unei activităţi ilegale.

Legea austriacă privind angajarea străinilor a suferit recent modificări, prin încorporarea în textul legii a principiului “integrare înainte de aderare”. Astfel, restricţionarea admisiei pe piaţa muncii a lucrătorilor din statele nou aderate este corelată procentual cu imigrarea anuală şi cu îmbunătăţirea statutului legal al cetăţenilor străini integraţi
.

Transpunerea în legislaţia naţională, în anul 2005, a Directivei privind reunificarea familială a adus modificări în privinţa admisiei în piaţa muncii a membrilor familiei lucrătorului care deja obţinuse permis de muncă în Austria. Astfel, dacă aceştia au stat cel puţin un an pe teritoriul Austriei, se pot bucura, în aceleaşi condiţii, de aceleaşi drepturi pe care le are şi lucrătorul în cauză.

Admisia în piaţa muncii a unui lucrător străin pe baza unui permis de muncă este posibilă numai în cazul în care nici o persoană de cetăţenie austriacă sau o persoană de altă cetăţenie, care deja îndeplineşte condiţiile prevăzute de lege pentru admisia pe piaţa muncii, nu este dispusă să ocupe postul solicitat de lucrătorul străin. Au prioritate în faţa unui lucrător dintr-un stat terţ, cetăţenii EEA
 care şi-au îndeplinit obligaţiile financiare privind asigurările de şomaj, deţin permis de muncă pe termen limitat sau nelimitat, precum şi cetăţenii turci conform acordului de asociere.  Permisul de muncă se acordă numai pentru o anumită activitate. 

Sistemul numărului maxim asigură controlul şi restricţionarea admisiei în piaţa muncii a lucrătorilor străini. Limita este dată de proporţia dintre numărul total de lucrători cuprins în piaţa muncii şi numărul de  lucrătorilor străini din piaţa muncii. Astfel, ca regulă, numărul maxim de lucrători străini nu poate depăşi 8% din totalul populaţiei austriece încadrată în piaţa muncii. Acest procent se calculează anual şi poate excede această cifră numai pentru anumite sectoare şi în anumite condiţii (decise prin acte normative speciale). 

Integrarea în piaţa muncii are loc gradual. După un an de angajare pe baza permisului de angajare, lucrătorul străin poate solicita obţinerea permisului de muncă, permis care îi oferă acestuia dreptul de liber acces pe piaţa muncii într-un anumit land. Numai după o perioadă cuprisă între 5 ani şi 8 ani de la obţinerea permisului de muncă în acest land, cetăţeanul străin în cauză poate obţine certificatul de muncă, valabil pentru întreaga piaţă austriacă a muncii. 

Cetăţenii străini care deţin permis de rezidenţă temporar de cel puţin 5 ani şi au avut venituri constante din desfăşurarea unei activităţi în mod legal primesc un certificat de stabilire care le oferă dreptul de a obţine permis de rezidenţă şi de muncă pe termen nelimitat pe întreg teritoriul Austriei. De la 1 ianuarie 2006, certificatul de stabilire a fost înlocuit de permisul de rezidenţă în CE pe termen lung, în temeiul Directivei Consiliului 2003/109/EC din 25 noiembrie 2003 cu aplicabilitate asupra statutului cetăţenilor din statele terţe, permis care oferă acestora posibilitatea de a căuta un loc de muncă într-un alt stat membru decât cel pentru care au permisul de rezidenţă. 

Acordurile de tranziţie permit ca fiecare stat membru din UE-15 să continue aplicarea, pentru o perioadă de 7 ani, a legislaţiei naţionale referitoare la admisia pe piaţa muncii pentru cetăţenii statelor nou aderate la Uniunea Europeană la 1 mai 2004. De asemenea, legislaţia naţională se aplică şi în materia circulaţiei serviciilor. Acordurile de tranziţie nu se aplică Ciprului şi Maltei. Lucrătorii acestor state se bucură de drepturi depline privind libera circulaţie a persoanelor şi serviciilor în Uniunea Europeană.

Accesul în piaţa muncii a cetăţenilor celorlalte noi state membre UE este supus legislaţiei naţionale austriece şi prevederilor acordurilor bilaterale.   
2.2. Danemarca
Baza legală:

·  Legea No 445 din 10/06/2003

· Legea nr. 643/28 iunie 2001 privind integrarea străinilor (rectificată prin Legea 808/14 iulie 2004 privind cetăţenii străini şi Legea 445/10 iunie 2003)

Un cetăţean al noilor state membre poate obţine permisul de muncă şi de rezidenţă dacă se încadrează în prevederile Acordului colectiv de muncă. Solicitantul nu poate munci în Danenarca fără prmis de rezidenţă eliberat de Serviciul de imigrare danez. O persoană poate solicita angajarea numai pentru o singură ocupaţie specifică. În situaţia în care aceasta obţine un nou loc de muncă, cu altă calificare, trebuie să solicite un nou permis de rezidenţă. Permisul de rezidenţă se acordă pentru o perioadă de un an. Persoanele care caută un loc de muncă în Danemarca pot sta pe teritoriul ţării o perioadă de maxim 6 luni, dacă au suficiente resurse pentru a se întreţine. Acestea pot fi însoţite de familie. Dacă o persoană obţine un loc de muncă într-un sector în care se înregistrează un deficit de forţă de muncă, permisul de rezidenţă şi de muncă se poate obţine imediat. Această regulă se aplică în sectoarele inginerie, ştiinţă şi tehnologie şi medicină. În aceste situaţii, rezidenţa şi dreptul de muncă pot fi obţinute pentru o perioadă de 3 ani. Persoanele din noile state membre vor avea drept de muncă în Danemarca timp de 6 luni, dar nu vor avea acces automat la sistemul de protecţie socială. Găsirea unui loc de muncă conferă dreptul la rezidenţă şi permis de muncă. 

2.3. Finlanda

Baza legală :

- Legea privind integrarea imigranţilor No. 493/1999

- Legea privind statutul străinilor cu amendamentele ulterioare No. 378 din 22.02.1991 cu modificările aduse prin legile: 639/1993; 640/1993; 154/1995; 511/1996; 606/1997; 1183/1997; 1269/1997; 112/1998; 593/1998; 537/1999; 623/1999; 1148/1999; 114/2000; 648/2000; 757/2000 şi 179/2001.

- Legea privind contractele de muncă No. 55/2001 amendată prin Legea 456/2005
Parlamentul finlandez a hotărât ca după data de 1 mai 2006 să nu mai continue aplicarea prevederilor acordului privind perioadele de tranziţie. Pentru o mai bună monitorizare a mobilităţii în domeniul forţei de muncă şi condiţiilor de muncă ale angajaţilor a fost adoptată o lege potrivit căreia cetăţenii din noile state membre ale UE trebuie să se înregistreze la un oficiu al forţei de muncă în maximum 14 zile de la începerea activităţii. Informaţiile sunt procesate electronic şi angajatul poate beneficia de protecţie faţă de un alt angajat străin. Prevederile acestei legi se aplică cetăţenilor noilor state membre UE, cu excepţia celor din Cipru şi Malta, care nu au restricţii privind integrarea în piaţa muncii.

Cetăţeanul care solicită un loc de muncă pe o perioadă de minimum 12 luni trebuie să obţină un permis de rezidenţă. Membrii familiei angajatului, precum şi alte persoane detaşate temporar pentru desfăşurarea unei activităţi în domeniul serviciilor sunt exceptate de la obţinerea acestui permis. Criteriul de obţinere al unui post vacant, în primii doi ani de la aderare, a fost  imposibilitatea acoperirii cu forţă de muncă locală într-o perioadă rezonabilă de timp. Procedura pentru obţinerea permisului de rezidenţă poate fi demarată atât de angajat cât şi de angajator. Angajatorul trebuie să anexeze la permisul de muncă o notă explicativă privind condiţiile de muncă potrivit reglementărilor contractelor colective de muncă în domeniul în care îşi desfăşoară activitatea. 

2.4. Franţa

Baza legală: 

- Ordinul 45-2658/2 noiembrie 1945 privind condiţiile care trebuie respectate de un  cetăţean străin pentru a obţine permisul de rezidenţă pe teritoriul Franţei, cu amendamentele ulterioare;

- Decretul 46-1574/30 iunie 1946 privind dreptul de rezidenţă în Franţa.

Potrivit reglementărilor naţionale, muncitorilor proveniţi din noile state membre UE, cu excepţia Ciprului şi Maltei, le sunt aplicabile o serie de restricţii. Franţa a menţinut sistemul permiselor de muncă pentru 2 ani după data de 1 mai 2004. Străinii cărora li se acordă permise de muncă au  posibilitatea să solicite aceleaşi prestaţii de securitate socială ca şi cetăţenii francezi. Totodată, membrii familiei lucrătorilor migranţi vor avea acces liber pe piaţa forţei de muncă.

La 1 mai 2006, Franţa a decis că va evalua impactul deschiderii pieţei forţei de muncă. Libera circulaţie a forţei de muncă este posibilă pentru personalul angajat în cercetare, pentru studenţii care au suficiente resurse de întreţinere şi pentru plata asigurărilor sociale, pentru persoanele care lucrează în domeniul serviciilor şi pentru liber-profesionişti care pot desfăşura afaceri în Franţa potrivit calificărilor pe care le deţin.

Pentru desfăşurarea unei activităţi în Franţa, un cetăţean trebuie să aibă un permis de rezidenţă şi unul de muncă. Tipul de activitate care poate fi desfăşurată depinde de durata contractului de muncă. Astfel:

- contract pe o perioadă mai mică de un an - autorizaţie provizorie de muncă pentru o durată de nouă luni, care poate fi reînnoită. Durata permisului de rezidenţă depinde de durata permisului de muncă. Acest tip de permis de muncă nu permite angajatorului să-l concedieze pe angajat, iar acestuia nu-i permite rămânerea în Franţa la încheierea termenului;

 - contract pe o durată mai mare de un an - un singur permis de rezidenţă/muncă (carte de sejur temporar). Poate fi reînnoit, dar permite angajatorului concedierea angajatului.

Pentru deţinerea permisului de muncă trebuie urmărite patru criterii:

· situaţia pieţei interne a muncii;

· respectarea de către angajat a codului muncii;

· tratamentul egal privind remunerarea;

· condiţiile de cazare ale muncitorului în cauză.

Solicitarea pentru un loc de muncă în Franţa trebuie să fie făcută înainte ca potenţialul lucrător să intre pe teritoriul statului francez. Direcţia Departamentală a Muncii este responsabilă pentru înregistrarea solicitărilor acestor potenţial lucrători, angajatorii fiind obligaţi prin lege să raporteze posturile vacante. În termen de şase săptămâni, Agenţia Naţională pentru Muncă trebuie să răspundă unei solicitări pentru un loc de muncă vacant.  

2.5. Germania

Baza legală :

- Legea privind imigrarea (intrată în vigoare la 1 ianuarie 2005)

- Legea privind rezidenţa (30 iunie 2004) cu amendamentele din 2005 

- Legea privind controlul şi restricţiile privind imigrarea, dreptul privind rezidenţa şi integrarea cetăţenilor statelor membre UE şi statelor terţe (30 iulie 2004)
· Regulamentul privind ocuparea forţei de muncă
· Regulamentul privind procedurile de ocupare a forţei de muncă
· Codul Social

Prevederile acordurilor de tranziţie se aplică pentru cetăţenii statelor A8
. Aceştia se pot încadra în piaţa forţei de muncă din Germania numai dacă sunt autorizaţi de Agenţia Federală a Forţei de Muncă (Bundesagentur für Arbeit). Aceleaşi condiţii de încadrare în piaţa muncii sunt aplicabile cetăţenilor statelor terţe care intră pe teritoriul Germaniei pentru a fi încadrat în piaţa muncii. Totuşi, cetăţenii noilor state membre ale Uniunii au prioritate în faţa cetăţenilor statelor terţe. Aceste restricţii temporare aplicate iniţial până la 30 aprilie 2006, se continuă până la data 30 aprilie 2009, cu posibilitate de prelungire până în 2011. 

Germania acordă anual numai 500.000 de permise de muncă pentru lucrătorii de altă cetăţenie decât cea germană.

Legea privind controlul şi restricţiile imigraţiei, dreptul privind rezidenţa şi integrarea cetăţenilor EU şi statelor terţe (Legea privind  Imigrarea), intrată în vigoare la 1 ianuarie 2005, reglementează dreptul la rezidenţă al cetăţenilor statelor membre EEA şi persoanelor dependente de aceştia pe teritoriul german. În principiu, reglementează aplicabilitatea dreptului comunitar cu privire la libertatea de circulaţie pe teritoriul Uniunii în dreptul naţional, promovând, totodată, integrarea imigranţilor legali în Germania. Legea stipulează că cetăţenii statelor EEA se bucură de deplină libertate de circulaţie şi stabilire pe teritoriul Germaniei, cu excepţiile prevăzute de lege.

Secţiunea 13 din Legea privind controlul şi restricţiile imgraţiei, dreptul privind rezidenţa şi integrarea cetăţenilor EU şi statelor terţe menţionează că prevederile acestei legi se aplică şi cetăţenilor noilor state membre numai dacă ocuparea unui loc de muncă este aprobată de către Agenţia Federală privind Forţa de Muncă şi conform prevederilor secţiunii 248 (1) partea a III- a din Codul Social.

Antreprenorii străini primesc permisul de rezidenţă pe teritoriul Germaniei dacă au investit cel puţin 1 million de euro şi au creat cel puţin 10 locuri de muncă. 

Conform prevederilor acordurilor de tranziţie, permisele de rezidenţă acordate pentru specialiştii IT rămân în vigoare până la data expirării lor. Dacă un posesor al unui Green Card
 intenţionează să rămână în Germania, acesta trebuie să solicite de la autoritatea locală pentru străini permis de şedere. Perioada de valabilitate a primului permis de muncă este de 5 ani, al doilea permis de muncă având o durată nelimitată de valabilitate.

2.6. Irlanda 
Baza legală :

·  Legea privind admisia în piaţa forţei de muncă, 2003

Este singurul stat membru al UE care primeşte forţă de muncă din noile state membre fără a impune nici o restricţie pe piaţa muncii. În prezent, guvernul irlandez acordă prioritate vizelor/permiselor de muncă pentru rezidenţii din Europa de Est faţă de terţi. Pentru prevenirea abuzurilor în domeniul prestaţiilor sociale ale sistemului, guvernul irlandez a decis adoptarea modelului din Marea Britanie de acordare a acestor prestaţii pe baza schemei de înregistrare a lucrătorilor. Acesta presupune ca solicitanţii de prestaţii sociale (asistenţă socială, alocaţii pentru copii, diverse alte tipuri de alocaţii) să îndeplinească cerinţele pentru rezidenţă care cuprind, pe lângă cerinţele legate de durata şi continuitatea rezidenţei în Irlanda, evaluarea posibilităţii de angajare, a motivului venirii în Irlanda, a legăturilor de familie sau a existenţei unei locuinţe proprii în Irlanda. Excepţie de la aceste restricţii se fac pentru imigranţii care îşi plătesc contribuţia la sistemul irlandez al asigurărilor sociale.
2.7. Italia
Baza legală : 

· Decretul 20/04/2004 al primului ministru privind planificarea intrării fluxurilor de muncitori din noile state membre ale Uniunii Europene pe teritoriul Italiei;

· Legea No. 380 din 24 decembrie 2003 privind ratificarea Tratatului de aderare;

·  Legea No. 189 din 30 iulie 2002 privind imigrarea şi azilul;

· Decretul No.54 din 18 ianuarie 2002 al Preşedintelui Republicii privind circuţia şi dreptul de rezidenţă al cetăţenilor statelor membre ale Uniunii Europene;    

- Circulara ministrului muncii şi politicii sociale No. 14 din 28/04/2004 ;

- Circulara ministrului de interne No. 400/C/2004/500/P/10.2.45.1 din 28 /04/2004 ;

- Decretul Legislativ 286/98 privind relaţiile de muncă (cu modificările ulterioare)  
Italia aplică restricţii pentru noile state membre, stabilind, totodată, o limită de 20.000 de permise de muncă
 pentru cetăţenii acestor state, cu excepţia Maltei şi a Ciprului. 
Lucrătorii din statele A8 trebuie să depună solicitările la unul dintre birourile descentralizate ale Ministerului Muncii şi Politicii Sociale de pe teritoriul Italiei. Excepţie de la acestă regulă se aplică pentru lucrătorii care dovedesc printr-un certificat emis de aceleaşi birouri că lucrează neîntrerupt şi legal în Italia de o perioadă de cel puţin un an şi care vor depune apoi cerere pentru obţinerea permisului de rezidenţă la cartierul general al poliţiei comunităţii. Următoarele categorii de persoane, chiar dacă nu sunt cetăţeni ai UE, nu fac subiectul restricţiilor privind permisele de muncă : profesori universitari, lectori sau cercetători, translatori şi interpreţi, lucrători în domeniul sanitar şi îngrijire a sănătăţii din structurile publice sau private, artişti etc.

Criteriul principal de acordare a permiselor de lucru este cel  cronologic în raport cu depunerea solicitărilor, până la limita maximă de 20.000. 

De la 1 mai 2004, cetăţenii noilor state membre pot intra pe piaţa italiană a muncii conform prevederilor Decretului Legislativ 286 din 25.07.1998 privind imigrarea, cu modificările ulterioare.

Cetăţenilor noilor state membre ale UE care intenţionează să lucreze în Italia ca liber-profesionişti li se acordă toate drepturile liberei circulaţii în spaţiul UE, din momentul aderării. 

Conform Tratatului de aderare, Italia a aplicat reglementările privind perioada de tranziţie pentru noile state membre. Perioada de tranziţie este de 7 ani, divizată în segmente de doi, trei şi doi ani. În primii doi ani de la aderare, aplicarea prevederilor dreptului comunitar privind libera circulaţie a lucrătorilor a fost suspendată, în particular aplicarea art. 1 şi art. 6 a Reglementării 1612/68 a CE. 

Au fost exceptate de la aceste prevederi următoarele categorii de persoane :

- cetăţenii noilor state membre care au lucrat legal în Italia la data aderării şi au fost admişi în piaţa muncii de o perioadă de 12 luni neîntrerupt ;

- cetăţenii noilor state membre care au desfăşurat activităţi lucrative în Italia după aderare, pentru o perioadă de minimum 12 luni, neîntrerupt ;

- soţul, copiii dependenţi sau cei sub 21 de ani ai lucrătorului din noul stat membru care a fost admis în piaţa italiană a muncii pentru o perioadă de 12 luni fără întrerupere, în timpul aderării, rezidenţi legali pe teritoriul Italiei.

Lucrătorul străin care intenţionează încadrarea în piaţa italiană a muncii trebuie să depună o solicitare în acest sens adrestă Biroului pentru Managementul Forţei de Muncă situat în regiunea sau provincia unde se desfăşoară activitatea muncitorului în cauză, solicitare care trebuie să conţină elemente obligatorii. Solicitarea trebuie să fie însoţită de acceptul privind încheierea unui contract de muncă şi cererea pentru acordarea permisului de rezidenţă.    

2.8. Marea Britanie
Baza legală:

- Ordonanţa No. 1219 din 2004  -  Reglementări privind aderarea (înregistrarea şi imigrarea lucrătorilor) 2004;
- Ordonanţa No. 1232 din 2004 – Amendamente la reglementările privind securitatea socială (rezidenţa) 2004;

· Ordonanţa No. 755 din 2004 – Ordin privind imigrarea (restricţii aplicate la angajare) 2004

Marea Britanie a introdus măsuri restrictive în ceea ce priveşte accesul noului val de forţă de muncă la sistemele de protecţie socială. Obiectivul urmărit este prevenirea şi chiar eliminarea migraţiei forţei de muncă în scopul exploatării abuzive a sistemelor generoase de protecţie socială. În acest sens, cetăţenilor noilor state membre ale UE li se permite, începând cu 1 mai 2004, să desfăşoare activităţi cu scop lucrativ pe teritoriul Marii Britanii, însă în acelaşi timp a fost introdus un sistem special de înregistrare în vederea monitorizării impactului extinderii UE asupra pieţei muncii din Marea Britanie. Legislaţia privind securitatea socială a fost amendată pentru a restricţiona accesul la anumite activităţi. În plus, s-au adus amendamente legislaţiei privind prevenirea muncii neînregistrate, angajatorii din Marea Britanie fiind obligaţi să verifice mai multe tipuri de documente pentru a evita angajarea lucrătorilor ilegali.

Astfel, persoanele din opt state din cele nou aderate la 1 mai 2004 –A8-, care îşi caută un loc de muncă trebuie să se înregistreze la Oficiul Forţelor de Muncă al Marii Britanii în timp de o lună de când au fost încadrate în muncă. Dacă perioada de angajare este întreruptă, lucrătorul trebuie să înceapă o altă activitate lucrativă în termen de 30 de zile, să se reînregistreze, pentru ca activitatea lui să se considere neîntreruptă. O taxă de înregistrare este percepută pentru prima înregistrare în Schema de Înregistrare a Lucrătorilor (WRS). Nu se percepe o nouă taxă pentru reînregistrare. 

WRS se aplică lucrătorilor din A8 care:

· încep o nouă activitate de la sau după 1 mai 2004;

· au lucrat în Marea Britanie înainte de 1 mai 2004 fără autorizaţie;

· sunt angajaţi pe termen scurt sau temporar;

· sunt studenţi şi desfăşoară şi o activitate lucrativă.

Lucrătorii pentru care nu este necesară înregistrarea în sistemul WRS sunt persoanele cu cetăţenie engleză, elveţiană sau cetăţenie a unei ţări care era deja membră EEA înainte de 1 mai 2004. Următoarele persoane, de asemenea, nu vor fi înregistrate:

- oamenii de afaceri care au propriile firme;

- persoanele care lucrează legal în Marea Britanie de mai mult de 12 luni în acelaşi post la 1 mai 2004 şi după această dată;

- persoanele care aparţin aceleiaşi familii (soţul sau copiii sub 21 de ani), cetăţenii elveţieni sau ai unei ţări membre EEA, care se află pe teritoriul Marii Britanii şi sunt studenţi;

- persoanele care lucrează în domeniul serviciilor şi sunt salariate ale unei companii străine;

- persoanele care au intrat în Marea Britanie înainte de 1 mai 2004 în cadrul programului Schema Lucrătorilor Sezonieri în Agricultură (SAWS). 

Reglementările privind securitatea socială: Amendamentele din 2004 la reglementările privind securitatea socială prevăd ca orice perosnă care doreşte un loc de muncă în Marea Britanie să demonstreze că are drept de rezidenţă pe teritoriul ţării. Lucrătorii oricărui stat A8 care vin să lucreze în Marea Britanie după 1 mai 2004 au drept de rezidenţă numai dacă sunt înscrişi în WRS sau au parcurs cele 12 luni de muncă neîntreruptă ca muncitori înregistraţi în WRS. 

Modificările Legii privind azilul şi imigrarea prevăd ca orice angajator din Marea Britanie să verifice documentele de bază ale oricărui solicitant de loc de muncă pe care doresc să-l angajeze. De la 1 mai 2004, guvernul a introdus noi modificări privind documentele pe care angajatorii sunt obligaţi să le verifice pentru a preveni munca ilegală. Orice potenţial angajat, inclusiv cetăţenii statelor A8, trebuie să deţină un paşaport naţional sau un card naţional de identitate pentru identificare.             

2.9. Olanda 
Baza legală : 

- Legea privind angajarea străinilor

· Legea privind statutul străinilor –adoptată în anul 2000 şi intrată în vigoare la 1 aprilie 2001

Olanda a restricţionat dreptul de muncă al cetăţenilor provenind din noile state membre ale UE (cu excepţia Ciprului şi Maltei) în primii doi ani de la aderare (1 mai 2004-31 mai 2006). 
În principiu, au fost aplicabile două alternative :

- imposibilitatea ocupării locurilor de muncă de către cetăţenii proveniţi din alte state, în cazurile în care, în domeniul respectiv şi-au manifestat interesul cetăţeni olandezi sau ai vechilor state membre;

- acordarea permiselor de muncă pentru domeniile unde exista o lipsă a forţei de muncă pe plan local (transport internaţional, personal navigant intern, medical, prelucrarea cărnii); angajatorii obţin permisele pentru salariaţii lor străini în termen de două săptămâni şi fără a parcurge toate procedurile). 

De la 1 iunie 2006, pentru domeniile unde există o lipsă a forţei de muncă, se aplică proceduri simplificate pentru acordarea permiselor de muncă în sectoarele : agricol, transport intenaţional, metalurgie, prelucrarea cărnii şi a peştelui şi cercetare academică.

Între 1 mai 2006 şi 1 mai 2009, Olanda va menţine pentru o perioadă nedeterminată cerinţele de ocupare a forţei de muncă pentru lucrătorii proveniţi din noile state membre. Pentru acordarea permisului de muncă, nu este obligatorie obţinerea permisului de rezidenţă.  

2.10. Concluzii

La nivelul Uniunii Europene, cadrul de reglementare are la bază prevederile acordurilor privind perioadele de tranziţie cuprinse în tratatele de aderare. Totodată, acesta este permisiv, oferind posibilitatea statelor membre să-şi construiască legislaţia luând în considerare mai multe aspecte : 

- protejarea propriilor lucrători şi sprijinirea muncitorilor străini deja integraţi în piaţa muncii;
- garantarea protecţiei lucrătorilor străini încadraţi în piaţa muncii;

- controlul fluxului de muncitori străini pe teritoriile naţionale;

La nivel naţional se poate observa reglementarea diferită a accesului pe piaţa forţei de muncă a anumitor categorii de lucrători, în funcţie de situaţia pieţei interne a muncii.  Accesul lucrătorilor străini în piaţa muncii vechilor state membre ale Uniunii, în speţă a celor proveniţi din noile state membre, care au aderat la UE la data de 1 mai 2004, este diferenţiat şi în strânsă legătură cu dreptul de rezidenţă şi de şedere pe teritoriul naţional. 

Lucrătorii din statele membre EEA se bucură, în general, de mai multe drepturi decât cetăţenii statelor terţe, dar şi de anumite restrângeri ale anumitor drepturi în raport cu cetăţenii proprii.        
Atât la nivel european, cât şi la nivel naţional, cadrul de reglementare este dinamic, în funcţie de evoluţia pieţelor forţei de muncă.

� COM (2004) 811 final


� Strategia Lisabona reprezintă modelul european de dezvoltare, ce include atât competitivitatea economică, cât şi componentele socială şi de protecţie a mediului (dezvoltare durabilă). Uniunea Europeană îşi propune astfel să devină până în 2010 economia cea mai competitivă la nivel mondial (în raport cu SUA şi economiile asiatice), în paralel cu asumarea politică la nivelul cel mai înalt, al Consiliului European, a menţinerii componentei sociale şi a celei de mediu. Aceste componente necesită însă asumarea unor reforme structurale de amploare şi mai ridicată, care să permită UE să atingă şi să menţină nivelul de performanţă cel mai ridicat la nivel global. 


Consiliul European din 22-23 martie 2005 a adoptat liniile directoare de reformă a Strategiei care au ca obiectiv eficientizarea procesului de implementare la nivel naţional şi o prioritizare a măsurilor în sectoarele determinante pentru creşterea economică şi ocuparea forţei de muncă. 


� Serviciul European de Ocupare - reprezintă prescurtarea pentru Serviciul European de Ocupare, o reţea de cooperare între serviciile publice de ocupare, organizaţiile angajatorilor şi sindicate, înfiinţat de către Comisia Europeană. Această reţea înlesneşte mobilitatea regională şi profesională în zona Economică Europeană şi Elveţia. Scopul acesteia este de a crea o piaţă a locurilor de muncă omogenă şi de a promova angajarea prin creşterea cooperării dintre organizaţiile individuale dincolo de graniţele naţionale.


� Programul Haga a fost adoptat de Consiliul European din decembrie 2004 pe o durată de 5 ani şi vizează priorităţile Uniunii în domeniul justiţiei şi afacerilor interne: migraţie, azil, combaterea crimei organizate şi a terorismului, cooperarea judiciară în materie penală etc. 


� Cehia, Estonia, Letonia, Lituania, Polonia, Slovacia, Slovenia, Ungaria, Cipru, Malta.


� Membrii familiei sunt consideraţi a fi: soţul lucrătorului, copiii cu vârsta sub 21 de ani şi persoanele dependente de acesta. 


� Se ia în calcul perioada cea mai scurtă dintre aceste două variante.


� Punerea în aplicare a acestui regulament presupune abolirea oricărei discriminări bazate pe naţionalitate între locuitorii din statele membre în privinţa asigurării, salarizării şi a altor condiţii de muncă şi angajare, avantajele sociale şi fiscale, precum şi dreptul acestor lucrători de a circula liber în cadrul Comunităţii pentru a desfăşura activităţi remunerate, sub rezerva oricăror limitări justificate pe motive de ordine securitate sau sănătate publică.


� COM (2006) 48 final


� Comisia Europeană are un rol important în impunerea perioadelor de tranziţie şi poate emite recomandări în acest sens. Acţiunile Comisiei în această direcţie sunt următoarele: - pune în discuţie actualele perioade de tranziţie stabilite de vechile state membre la angajarea cetăţenilor noilor state membre; - analizează modul în care a funcţionat piaţa forţei de muncă din interiorul UE şi elaborează un raport anual.


� iunie 2003


� Atribuţiile în acest sens sunt descentralizate şi reprezentate şi la nivel local. Astfel, reprezentanţii landurilor au competenţa de a propune procente de absorbţie a imigranţilor ţinând cont de capacitatea proprie de integrare a acestora. 


� European Economic Area – cuprinde cele 25 de state membre UE, Islanda,  Liechtenstein, şi Norvegia


� Cehia, Estonia, Ungaria, Letonia, Lituania, Polonia, Slovacia şi Slovenia


� Posesorii Green Card sunt lucrătorii străini care lucrează în domeniul IT. 


� The growing Europe - Handbook on access to employment for the citizens of new Member States - Ministry of Employment and Social Policies - Italy l PolicieGenManagemgratio





